钦定古今图书集成/明伦汇编/宫闱典/第053卷 > 唐
## 钦定古今图书集成/明伦汇编/宫闱典/第053卷 > 唐

### 高祖武德三年六月己酉出宫女五百人赐东征将士有功者

按：《唐书高祖本纪》云云。

武德九年八月甲子太宗即皇帝位癸酉放宫女三
千馀人。

按：《唐书太宗本纪》云云。

按《册府元龟》，“太宗以武德九年八月甲子即位，是月
癸酉诏曰：‘爰始正家，刑于四海。王者内职，取象天官。
上备列位之序，下供扫除之役。肇自古昔，具有节文，
末代奢淫，搜求无度。朕嗣膺宝历，抚育黔黎，克己厉
精，庶几至理。顾省宫掖，其数实多，恐兹幽闭，久离亲
族，一时减省，各从罢散。归其戚属，任从婚娶’。”自是后
宫及掖庭前后所出三千馀人。

### 太宗贞观二年谕简掖庭宫人

按《唐书太宗本纪》，不载。按《旧唐书太宗本纪》：贞观
二年九月丁未，谓侍臣曰：“妇人幽闭深宫，情实可愍。
隋氏末年，求采无已，至于离宫别馆，非幸御之所，多
聚宫人，皆竭人财力，朕所不取。且洒扫之馀，更何所
用？今将出之，任求伉俪，非独以惜费，亦人得各遂其
性。”于是遣尚书左丞戴胄、给事中杜正伦等于掖庭
宫西门简出之。

### 高宗显庆元年正月甲午放宫人

按：《唐书高宗本纪》云云。

按《册府元龟》，显庆元年正月甲午，诏曰：“为国之道，必
崇简惠；正家之义，允归俭约。故知兴替之本，得失之
基。爰自六宫，刑于四海，既而西都之后，累叶骄奢；东
汉之君，相继淫侈；魏庭、晋室，采择无厌。水运仓积，选
纳逾广。节文既废，怨旷滋深，糜费极多，流弊忘返。朕
以寡薄，嗣奉瑶图，临驭八纮，亭育万类，向隅之念，每
切于忧兢；纳隍之心，实劳于夙夜。率繇成训，仰遵先
旨，即位之初，备加宽贷。年老宫人，已令放出，椒掖之
内，人数犹多，久离亲族之欢，长供扫除之役，永年幽
闭，良深矜悯。又去年霖雨，颇伤苗稼，所在州县，非无
乏少，资给后庭，有妨国用。宜申兹大造，更量放出宫
人，可令宫司料简，具录名帐，所司依状散下，归其戚
属。若无近亲，任求配偶。所在官府，存心安置，勿使轻
薄之徒，辄行欺诱，空有窃负之弊，便无偕老之托。务
加存恤，令遂所怀。”

### 中宗神龙元年正月丙午复于位放宫女三千人

按：《唐书中宗本纪》云云。

### 景龙三年二月己丑及皇后幸元武门观宫女拔河为宫市以嬉

按《唐书中宗本纪》云云按《旧唐书中宗本纪》，“景龙
三年二月己丑，幸元武门，与近臣观宫女大酺。既而
左右分曹共争胜负。上又遣宫女为市肆，鬻卖众物，
令宰臣及公卿为商贾，与之交易，因为忿争，言辞猥
亵。上与后观之，以为笑乐。”

景龙四年上元，放宫女看灯。六月，相王即位，放宫人
还其家。

按《唐书中宗本纪》：“景龙四年正月丙寅，及皇后微行
以观灯，遂幸萧至忠第。丁卯，微行以观灯，幸韦安石
长宁公主第。”

按《旧唐书中宗本纪》，景龙四年“正月丙寅，上元夜，帝
与皇后微行观灯，因幸中书令萧至忠第。是夜放宫
女数千人看灯，因此多有亡逸者。”按《睿宗本纪》，“夏
六月甲辰，中宗崩，少帝逊于别宫。相王即皇帝位。诏
宫人比来取百姓子女入宫者，放还其家。”

### 睿宗先天二年上元日夜上皇御安福门观灯出内人连袂踏歌纵百寮观之一夜方罢

按《唐书睿宗本纪》不载按《旧唐书睿宗本纪》云云。

### 元宗天宝元年九月辛卯上御花萼楼出宫女䜩毗伽可汗妻可敦及男女等赏赐不可胜纪

按《唐书元宗本纪》不载按《旧唐书元宗本纪》云云。

### 肃宗乾元元年正月戊寅上皇天帝御宣政殿授皇帝传国受命宝符乙酉出宫女三千人

按：《唐书肃宗本纪》云云。

### 代宗永泰元年二月丁丑内出宫女千人守洛阳宫按唐书代宗本纪不载按旧唐书代宗本纪云云

====大历十四年五月辛酉太子即皇帝位丁亥出宫人====按《唐书德宗本纪》云云按《旧唐书德宗本纪》。大历
十四年五月丁亥。出宫女百馀人。

### 德宗贞元十四年上宴百寮以宫妓奏乐

按《唐书德宗本纪》，不载按《旧唐书德宗本纪》，“贞元
十四年二月壬子朔戊午，上御麟德殿，宴文武百寮。
初奏《破阵乐》，遍奏九部乐，及宫中歌舞妓十数人列
于庭。”

贞元二十一年正月癸巳太子即皇帝位三月出宫
女三百人癸酉放后宫及教坊女妓六百人。

按《唐书顺宗本纪》云云按《旧唐书顺宗本纪》。“贞元
二十一年三月庚午。出宫女三百人于安国寺。又出
掖庭教坊女乐六百人于九仙门。召其亲族归之。”

### 宪宗元和八年六月辛丑出宫人

按《唐书宪宗本纪》云云按《旧唐书宪宗本纪》。元和
八年六月辛丑。“出宫人二百车。任从所适。以水灾故
也。”

元和十年十二月庚申，“出宫女七十二人，置京城寺
观，有家者归之。”

按《唐书宪宗本纪》不载按《旧唐书宪宗本纪》云云。

### 穆宗长庆四年帝初即位二月辛卯放掖庭内园没入者

按《唐书敬宗本纪》云云按《旧唐书敬宗本纪》。长庆
四年二月辛卯。敕没掖庭宫人。先配内园宫人。并宜
放出。任其所适。

### 敬宗宝历二年十二月乙巳江王即皇帝位庚申出宫人三千

按《唐书文宗本纪》云云按《旧唐书文宗本纪》，宝历
二年十二月乙巳即位。庚申，诏曰：“君天下者，莫尚乎
崇澹泊子困穷，遵道以端本，推诚而达下。故圣祖之
诫，以慈俭为宝，大《易》明训，垂简易之文。未有上约而
下不丰，欲寡而求不给。朕以眇薄，遭逢内难，刷君父
之仇耻，摅亿兆之哀冤。而股肱大臣，群卿庶士，引义
抗”请，至于再三，以图宗社之安，以答华夷之望。“俯从
众欲，夙夜震惊，思所以克己复礼，修政安人，宵兴靡
宁，旰食劳虑。夫俭过则酌之以礼，文胜则矫之以质，
庶乎俗登太古，道洽生灵，仪刑家邦，以化天下。内庭
宫人非职掌者放三千人，任从所适。今年以来，诸道
所进音声女人，各赐束帛放还。”

### 文宗太和元年四月出宫女百人

按《唐书文宗本纪》，不载按《册府元龟》：“太和元年四
月，出宫女一百人，中人押送，权于两街寺观安置。
太和三年四月，出宫女一百人，任从所适。”

按《唐书文宗本纪》不载。按《册府元龟》云云。

太和七年闰月乙卯，以旱出宫女千人。

按《唐书文宗本纪》云云按《旧唐书文宗本纪》：太和
七年闰七月乙卯朔，诏曰：“朕嗣守丕图，覆妪生类，兢
业寅畏，上承天休，而阴阳失和，膏泽愆候，害我稼穑，
灾于黔黎，有过在予，敢忘咎责？从今避正殿，减供膳，
出宫女千人，内外修造，事非急务者并停。”时久无雨，
上心忧劳。诏下数日，雨泽霑洽，人心大悦。

### 开成二年三月甲子朔内出音声女妓四十八人令归家

按《唐书文宗本纪》。不载按《旧唐书文宗本纪》云云。
开成三年六月辛酉。出宫人四百八十。送两街寺观
安置。

按《唐书文宗本纪》。不载按《旧唐书文宗本纪》云云。
按《册府元龟》：“开成三年六月。遣中人监宫人四百八
十人，送两街寺观安置，令其亲族识认还之。壬子又
出宫人刘奴等七十五人，还其亲族。”

### 宣宗大中元年二月以旱避正殿出宫女五百人

按：《唐书宣宗本纪》云云。

大中十二年二月，废穆宗忌日，停光陵朝拜及守陵
宫人。

按：《唐书宣宗本纪》云云。

### 懿宗咸通八年五月丙辰以不豫出宫人五百

按：《唐书懿宗本纪》云云。